section_heading: Vojna karijera
paragraph_text: Vojno školovanje započinje pohađajući od listopada 1876. Vojnu školu u Milanu, te nakon toga od 1879. Vojnu školu u Firenzi. Od lipnja 1880. pohađa Vojnu akademiju, nakon čega je raspoređen na službu u 2. grenadirsku pukovniju. U travnju 1884. promaknut je čin poručnika, dok čin satnika dostiže u ožujku 1892. godine. Potom služi u 37. pješačkoj pukovniji i 1. grenadirskoj pukovniji, nakon čega od 1893. pohađa Ratnu školu. Po završetku iste služi u Glavnom stožeru, te s činom bojnika, u koji je promaknut u lipnju 1901., u 32. pješačkoj pukovniji. U prosincu 1906. unaprijeđen je u čin potpukovnika, da bi u siječnju 1908. bio imenovan vojnim povjerenikom za željeznice. U ožujku 1912. promaknut je u čin pukovnika, te zapovijeda najprije sa 6., a potom s 50. pješačkom pukovnijom. S 50. pješačkom pukovnijom sudjeluje u Talijansko-turskom ratu gdje u lipnju 1912. sudjeluje u teškim borbama kod Misrate. Ubrzo potom, sudjeluje u borbama kod Gherana. Nakon obnašanja dužnosti u Ratnoj školi, u veljači 1915. unaprijeđen je u čin general bojnika, te imenovan zapovjednikom Brigade Parma kojom zapovijeda i na početku Prvog svjetskog rata.